google/wiki40b huggingface dataset:
Brannteppe

Et brannteppe er et teppe beregnet på å slukke (kvele) branner og/eller beskytte mennesker eller utsatte kroppsdeler mot gnister og strålevarme fra en brann. Mest utbredt er små, billige branntepper (90×90–180×180 cm), beregnet på at én person raskt kan kvele et branntilløp eller en liten brann, for eksempel en kjele med brennende matolje.
En europeisk standard (EN 1869:1997, i Norge NS-EN 1869:1997) fastsetter minstekrav for brannmotstand, slukkeevne med mer for slike branntepper. I tillegg finnes større branntepper, beregnet på å slukke bilbranner og lignende – og brannbandasjer, hovedsakelig beregnet på å pakke inn mennesker eller utsatte legemsdeler for eksempel ved evakuering.

Egenskaper

En brann kan slukkes ved at det brennbare materialet kjøles ned – eller den kan, som ved bruk av branntepper, kveles av mangel på oksygen. Brannteppet kastes over flammene (eller glørne), og brannen pakkes inn. Branntepper finnes i vidt forskjellige størrelser og vekter, og med svært forskjellig varmetoleranse – og dermed bruksområde.
Varmetoleransen bestemmes hovedsakelig av materialvalget. De små, billige brannteppene lages gjerne av glassfiber og er ment å tåle inntil 550°C. Men branntepper lages også i andre ubrennbare materialer som oksiderte polyakrylnitrilfibre eller keramiske fibre. Asbestfibre har vært brukt – inntil en oppdaget at asbest kunne være kreftfremkallende. Branntepper beregnet på litt større gjenstander og branner kan tåle sterk varme, opptil 1350°C og kanskje mer.
Størrelsen varierer fra 90×90 cm og oppover. Et brannteppe beregnet på å slukke branntilløp i biler, småbåter, containere og så videre kan måle 6,25×8,5 meter og veie 26,5 kg, og en bør være to personer for effektiv bruk.
Phyllocnemida

Utseende

Middelsstore, avlange, blankt metallisk fargede trebukker. Antennene er kortere enn kroppen. Pronotum er avrundet sekskantet med en butt tann på hver side. Dekkvingene er nesten jevnbrede, rundede i spissen. Beina er lange, de fleste artene kjennes lett på at bak-leggens spiss er flaggaktig utvidet.

Levevis

Larvene utvikler seg i ved av løvtrær.

Utbredelse

Arten lever i Zimbabwe.
Gustaf Molander

Biografi

Molander var sønn av regissør og forfatter Harald Molander og bror til regissør og skuespiller Olof Molander. Han studerte ved Dramatens elevskole fra 1907 til 1909.
Molander skrev manus for Sjöström og Stiller i deres storhetstid rundt 1910 før han selv debuterte i 1920 med Bodakungen. Spesielt betydningsfullt ble samarbeidet med Stiller. Sammen skrev de den spirituelle og sofistikerte komedien Thomas Graals bästa film fra 1917. I 1916 skrev han på eget initiativ et manuskript basert på Henrik Ibsens Terje Vigen, som ble kjøpt av Svenska Bio. Manuskriptet kom til å ligge til grunn for Victor Sjötröms filmatisering av verket.
Stiller så potensialet i Molander og sørget for at han fikk regikontrakt hos SF. Her ble han i 33 år og i denne perioden lagde han over 59 filmer. Av disse filmene finner vi både filmatiseringer av kjente romaner, melodramaer og publikumsvennlige komedier. Molander har kanskje ikke satt de dypeste spor i filmkunstens utvikling i Sverige, men er likevel et betydelig navn å regne med, med tanke på hans solide filmografi. I 1935 fikk han Svenska Filmsamfundets medalje for sin innsats som regissør.
Tjenestemedaljen

Tjenestemedaljen (irsk: An Bonn Seirbhíse, engelsk: The Service Medal) er en irsk medalje innstiftet i 1944 som belønning for lang tjeneste. Den tildeles av Irlands forsvarsminister. Medaljen kan tildeles offiserer, befal og menige i alle deler av Irlands forsvar, inkludert sanitetstjenesten og feltprestkorpset.

Utforming

Tjenestemedaljen er i bronse og har en diameter på 38 mm. Den har som motiv en kvinnefigur, «Eire», som plasserer en laurbærkrans på hodet til en soldat som kneler foran henne. Motivet er omgitt av innskriften «AN BONN SEIRḂÍSE» i «gælisk» skifttype på venstre side og en laurbærgren på høyre side. Reversen har «THE SERVICE MEDAL» omkring et slett midtfelt der det er plass til mottagerens rullenummer, initialer og etternavn.
Medaljen er opphengt i bånd med utforming som indikerer tjenestetid. Befal og menige tildeles etter ti års tjeneste medaljen i helt blått bånd. Etter 15 års tjeneste utstyres medaljen med blått bånd med en gul midtstripe og barre. Medaljen i samme type bånd, men uten spenne, tildeles offiserer etter 15 års tjeneste. Etter 20 års tjeneste får offiserer barre på båndet. Båndet har øverst et oppheng i metall der ordet «Seirḃís» finnes.
Ernst Toch

Bakgrunn

Toch studerte filosofi ved universitetet i Wien, medisin ved universitetet i Heidelberg og deretter studerte han musikk ved Hoch-konservatoriet i Frankfurt am Main fra 1909 til 1913.

Musiker

Hans viktigste musikkinstrument var piano. Mye av hans egen diktning var ment for piano. Hans første komposisjoner stammer fra cirka 1900 og var kvartetter og pastisjer i samme stil som Mozart. Hans 6. kvartett op. 12 ble fremført i Wien i 1905. I 1913 ble Toch utnevnt til foredragsholder for piano og komposisjoner ved Musikhochschule som ligger i Mannheim. 
Etter å ha vunnet ytterligere fem store priser for sine musikaler arbeider, tjente Toch i fire år i militæret ved den italienske fronten under den første verdenskrig. I 1916 giftet Toch seg med Lilly Zwack, datter av en bankmann. 
Etter at den første verdenskrig var avsluttet, vendte Toch tilbake til Mannheim for å komponere og utvikle en ny stil av polyfoni. Toch mottok sin doktorgrad fra Universitetet i Heidelberg i 1921. Toch underviste ved konservatoriet i Mannheim, hvor en av hans elever var den kjente Hugo Chaim Adler.

I eksil

Etter den nasjonalsosialistiske maktovertakelsen i Tyskland i 1933, gikk Toch i eksil, først til Paris og deretter til London, hvor han skrev filmmusikk. I 1935 aksepterte han en invitasjon til å dra til New York City og undervise ved New School for Social Research. 
Toch døde i Santa Monica i California, og ble gravlagt ved Westwood Village Memorial Park Cemetery i Los Angeles. 
Toch er bestefar til Lawrence Weschler og Toni Weschler som begge er forfattere. 
Toch skrev også flere bøker som omhandlet musikkteori: Melodielehre (1923) og The Shaping Forces in Music (1948). Toch ble tildelt Pulitzerprisen i musikk i 1956 for sin tredje symfoni som ble fremført av Pittsburgh Symphony Orchestra, den 2. desember 1955.
Kong Youde

Kong Youde (kinesisk: 孔有德, pinyin: Kǒng Yǒudé; død 7. august 1652) var en eventyrer og offiser som tjenestegjorde under krigsherren Mao Wenlong frem til Maos død i 1629.
Deretter arbeidet han for Sun Yuanhua, guvernør av Shandong, sammen med Geng Zhongming, en annen av Maos tidligere undergitte. Da Sun beordret dem om å forsterke Zu Dashou under slaget ved Dalinghe i 1631, gjorde Kong og Geng opprør, og gikk over til mandsjuene (som kort etter proklamerte seg som Qing-dynastiet i 1633.
I 1634 tilkom også nok en tidligere av Maos offiserer, Shang Kexi. De tre deltok i flere felttok for Qing-duynastiet, og bidto til Ming-dynastiets sammenbrudd.
Kong Youde hevdet å nedstamme fra Konfucius. Dette ble også fastholdt av Qing-tidens biografier, men er blitt ansett som feilaktig. I Qufu ble han til og med nektet å besøke Konfuciusgravfeltet fordi man ikke anderkjente hans påstand.
Yushu (Yushu)

Yushu (kinesisk: 玉树市; pinyin: Yùshù Shì; tibetansk: yus hru'u) er et byfylke i det autonome prefekturet Yushu for tibetanere i provinsen Qinghai i Folkerepublikken Kina. Det har hovedsete i byen Gyêgu (Jyekundo, Yushu).
Befolkningen var på 75 500 innbyggere i 1999.

Samferdsel

Kinas riksvei 214 løper gjennom området. Den fører fra Xining i provinsen Qinghai til Jinghong i Yunnan.
Alexandra Mountains

Alexandra Mountains er en gruppe lave, frittstående fjell i den nordlige delen av Edward VII Land, rett sørvest for Sulzberger Bay i Marie Byrd Land. De ble oppdaget i 1902 av Discovery-ekspedisjonen, ledet av Robert F. Scott, under en rekognoseringstur med «Discovery» langs Rossbarrieren. Fjellkjeden ble oppkalt etter daværende dronning Alexandra av Storbritannia.
Nettspill

Nettspill er videospill som spillet via internett. Noen kjente nettspill inkluderer World of Warcraft og pokersider på nett. De fleste videospill inkluderer en eller annen form for del som fungerer på internett, men noen unntak eksisterer. Nesten alle sjangere av videospill kan være nettspill, blant annet førstepersonsskytespill, MMORPGer, stategispill og kortspill.
Grunnkretser i Færder kommune

Grunnkretser i Færder kommune er delområder og grunnkretser som seksjonerer Færder kommune, Vestfold, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Francis Kjeldsberg

Familie

Francis Kjeldsberg var sønn av kjøpmann, bankdirektør og britisk visekonsul Rasmus Flor Kjeldsberg og hans engelskfødte hustru Harriet Southern. Familien fikk dermed en stor venne- og bekjentskapskrets i Storbritannia, noe som også fikk betydning for forretningsvirksomheten. Hjemmet tok også gjestfritt imot engelske laksefiskere og jegere som kom til Trøndelag.
Han giftet seg i 1899 med Margrethe Berg, datter av kjøpmann og amerikansk konsul Claus Berg og hustru Cathrine Bygbal Gaarder Lund. Hennes far drev vin- og brennevinshandlerfirmaet M.H. Lundgreens Enke, som i 1924 ble solgt til Vinmonopolet. Resten av familien hadde viktige næringsinteresser på Trøndelagskysten: Hennes farbrødre var handelsmann Johan Berg på Rørvik, handelsmann Petter Andreas Berg på Valsøya, og proprietær og ordfører Thore Petter Berg på Øyan i Åfjord, mens fasteren Julie var gift med væreier Anthon Martinus Brandtzæg på Abelvær.

Forretningsmann

Francis Kjeldsberg hadde eksamen fra Kristiania handelsgymnasium fra 1887 og et påfølgende utenlandsopphold i London. I 1899 ble han eneeier i kaffebrenneriet og grossistfirmaet R. Kjeldsberg, som faren hadde etablert i 1856. I 1927 ble han sjef for Vinmonopolets avdeling i Trondhjem.
Kjeldsberg var også styremedlem i Trondhjems Privatbank 1918–1934, medlem av Trondhjems Sparebanks forstanderskap 1905–1942, styremedlem i Det Nordenfjeldske Dampskibsselskab, E.C. Dahls bryggeri og smørfabrikken Arild, ordfører i Trondhjems Realkreditbanks representantskap 1915–1942 samt medlem av representantskapene i Norske Forenede Livsforsikringsselskap og Norske Alliance.

Politiker

Kjeldsberg var valgmann i Trondhjem i 1903, senere medlem av Trondhjem bystyre 1913–1928, medlem av formannskapet 1915–1922, varaordfører 1920–1921 og Trondhjems ordfører i 1922. Han var også 1. vararepresentant til Stortinget fra kjøpstedene Trondhjem og Levanger 1925–1927, og møtte fast for statsminister Ivar Lykke fra mars 1926 og ut perioden. Kjeldsberg satt i Stortingets næringskomité. 
Under okkupasjonen ble han i oktober 1940 fengslet av tyskerne, og satt på enecelle i Vollan fengsel i én uke før han ble løslatt, antagelig på grunn av hans høye alder.

Konsul

Han var britisk visekonsul i Trondhjem 1897–1931 og konsul 1931–1940, og var medlem av Royal Victorian Order og innehaver av Order of the British Empire.
I bakvendtland

I bakvendtland er ei norsk vise for barn med tekst av Alf Prøysen og melodi av Bjarne Amdahl. Visa ble utgitt i 1959. 
Sangen står i en tradisjon av bakvendtland, en omvendt verden eller et fantasisted der mye er komisk annerledes enn «her», det vil si den «fornuftige» virkeligheten i Norge på 1950-tallet, «for i bakvendtland, der kan alt gå an, der er de like tøysete og rare alle mann». Barna får for eksempel sirup og sukkertøy istedenfor å ha brøkregning.
Visa ble spilt inn med Alf Prøysen og dattera Elin med Willy Andresens orkester i 1959. Den ble utgitt på singlen Philips P 353149 PF. Dette var hennes platedebut. På den andre sida av plata var Det er gemt å bo på landet, også den med tekst skrevet av Alf Prøysen. I bakvendtland  ble svært populær, og den er spilt inn med flere andre artister siden. Visa kom som tegnefilm i 2011. Lydsporet der er fra originalinnspillinga.
Et bakvendtland der det forbudte og gale er lov, kan tolkes som et karnevalesk paradis, det vil si en antiautoritær frisone full av lek, frodig humor og radikal (om enn ikke varig) omvurdering av nivåer og verdier. Den korte teksten avslører også detaljer om samtida, for eksempel at det var vanlig med skammekrok og at det var merkelig å ha «lueskyggen bak».

Svensk versjon

Ulf Peder Olrog har skrevet en svensk tekst. Den svenske tittelen er «Bakväntland».
Sören Andersson spilte den inn på singlen Cupol (CS 118) i 1963.
Ruterielina

Levevis

Billene lever underjordisk i tuene til maur og termitter. De voksne billene er trolig rovdyr, larvene lever muligens av dødt plantemateriale som maurene og termittene frakter inn til tua.
Radiopiratene

Handling

Karl Jonathan Grannemann flytter til farens barndomshjem i den lille byen Skjelleruten. Her blir han tatt meget godt vare på. Han må gå med hjelm i skolegården og bruke støttehjul på sykkelen helt til han fyller 13 år. Karl Johan kjeder seg, helt til han gjør en spennende oppdagelse.
Carl Ferdinand Wilhelm Walther

Liv og virke

C. F. W. Walther vokste opp i Sachsen. Han studerte teologi ved Universitetet i Leipzig fra 1829, men måtte ta et halvt års avbrudd fra studiene på grunn av sykdom. I denne tiden studerte han Luthers skrifter, og han fant at Luthers teologi var Skriftens lære.
Han kjempet mot den tyske rasjonalisme og bibelkritikk. Året 1839 emigrerte han fra Tyskland til USA. Da Missourisynoden ble opprettet i 1847, ble han dens første president, og fra 1850 til sin død var han professor ved Concordia Seminary i St. Louis.
Han har etterlatt seg en omfattende teologisk produksjon.
Supraporta

Supraporta (Latin: supra = over, porta = dør, italiensk: sopraporta, fransk: surporte) (eller dørstykke) er betegnelsen på et felt med dekorasjon eller et maleri innfelt i panelverket over en dør, ofte en fløydør. Supraporta var mest populært i barokken og rokokko, hvor hele saler i slott og pallasser ofte ble panelt, men fant også anvendelse i klassisismen, historismen og i jugendstilen.
Camino Real de Tierra Adentro

Camino Real de Tierra Adentro, oftest bare kalt El Camino Real (også kalt Chihuahua Trail om sin nordre strekning) var en 2560 kilometer lang transportled som knyttet sammen Santa Fe i det som i dag er det amerikanske New Mexico med Ciudad México fra 1598 til slutten av 1800-tallet.

Sølv

Fra misten av 1500-tallet tjente veien i tre hundre år hovedsakelig transporten av sølv fra Mexicos sølvbyer som Zacatecas, Guanajuato og San Luis Potosí og til Ciudad de México (Mexico by), og likeså det for utvinningen av sølvet nødvensige kvikksølvet fra nord og til gruvene. De rikdommer som slik ble vunnet vakte spanjolenes koloniale interesse og gav impulsen til å ville utforske og kolonisere kontinentet ytterligere.

Eneste forbindelse til Nuevo México

Ruten ble suksessivt forlenget til over Rio Grande ved El Paso, Texas og så inn i Nuevo Mexico (som nå er i USA). Før Mexico vant sin selvstendighet i 1821 var alle forbindelser mellom Nuevo Mexico och omverdenen begrenset til denne led, som ble benyttet av oksekjerrer og pakkmuldyr for å transportere guvernører, soldater, misjonærer og kolonister.

Santa Fe Trail

Da Santa Fe Trail var blitt etablert fortsatte amerikanske kjøpmenn sine handelsekspedisjoner sørover fra Santa Fe langs El Camino Real. Denne handelsvei fungerte frem til det at jernbanene slo igjennom mot slutten av 1800-tallet.

Jornada del Muerto

Jornada del Muerto var den om lag 200 km lange del av Chihuahua Trail sør for Santa Fe i New Mexico som gikk igjennom et ørkenbasseng uten vann.
Det mixtekiske språkakademiet

Det mixtekiske språkakademiet (Ve'e Tu'un Sávi, bokstavelig «Regnets språks hus») er en organisasjon som arbeider for bevaring, standardisering og fremming av det mixtekiske språket. Akademiet ble grunnlagt i 1997 av mixtekiske aktivister.
Hovedkvarteret ligger i byen Tlaxiaco, i hjertet av regionen La Mixteca i delstaten Oaxaca i Mexico.
Norgesmesterskapet i orientering 1966

Norgesmesterskapet i orientering 1966 bestod av flere arrangementer som i 1966 kåret norgesmestere i orientering.
Hovedmesterskapet ble arrangert i Kvinnherad 18. september. Kongepokalene ble vunnet av Astrid Hansen og Åge Hadler.
Skatval Skilag

Skatval Skilag er et skiidrettslag på Skatval i Trøndelag, stiftet i 1934.
Skatval Skilag ble stiftet i 1934 etter uoverensstemmelser i Idrettslaget Fram. Idrettslaget ble stiftet som Fram skiløperforening i 1892 og gjenoppstod som Idrettslaget Fram i 1910, men skiidretten hadde med tiden fått en mindre fremtredende rolle. Hovedmannen bak Skatval Skilag var Johan P. Sandvik, som også ble lagets første formann. Laget ble tilsluttet i Norges Skiforbund i 1935.
Skatval Skilag innviet sitt første anlegg på Forbord i 1947/1948, men har gradvis bygd ut Klempen skianlegg (offisielt åpnet i 1999), som i begynnelsen bestod av en lysløype anlagt i 1967/1968. Klempen skianlegg har i dag et eget hoppanlegg (K10, K20 og K35, alle med plastdekke), halfpipe og lysløype. Skilaget befatter seg med idrettsgrener som langrenn, skiskyting, skihopp og kombinert, og man samarbeider ellers tett med Idrettslaget Fram for å sikre allsidige fritidstilbud.
Mest kjente løpere i moderne tid er Lotte Lie. Hun har så langt som junior tatt 10 NM-gull (både vinter og sommer) i skiskyting og seier i Norgescupen 2012/2013 og 2013/2014. Hun ble nummer 4 på normaldistansen i JR-VM i østerrikske Obertilliach (skiskyting). Skatval Skilag har også fått sin første vinner av Hovedlandsrennet noen sinne da Kasper Lie tok gull under normaldistansen på Hummelfjell skiarena i Os i Nord-Østerdal (2012). Sverre Dahlen Aspenes har også gull i junior-NM på Os i 2014.
Skilaget har ca. 600 medlemmer, og styreleder er Els Lie.
Oute

Oute er å avsløre og offentliggjøre personlige opplysninger om en annen person. Begrepet er slang fra engelsk out (ut), og ble først brukt for det å utpeke og offentliggjøre at en kjent personer er homofil. Når en homofil person outer seg selv kalles det gjerne å komme ut av skapet.
I senere tid er bruken av begrepet utvidet til å komme med andre personlige avsløringer om andre personer, kjente eller mindre kjente.
Alan R. Moon

Biografi

I 1979 startet Alan R. Moon i Avalon Hill, først som assisterende redaktør for bladet The General, men han ble snart involvert i utviklingen av nye spill. I 1981 fikk han sitt første spill publisert, utgiver var Avalon Hill. Spillet, Black Spy, var en varriant av kortspillet hjerter. Etter fire år i Avalon Hill, var han en kort periode hos Parker Brothers før han valgte å satse på en karriere som profesjonell brettspillskaper. Selv om han fikk noen spill utgitt, var han lenge avhengig av å ha andre jobber på siden.
Sitt virkelige gjennombrudd fikk han med Elfenland, som vant den høythengende prisen Spiel des Jahres i 1998. Med dette var han etablert som et av de store navnene i spillbransjen. De neste årene kom spill som Union Pacific og 10 Days in the USA, før han i 2004 igjen vant Spiel des Jahres. Denne gangen for Ticket to Ride, hvor spillerne skal reise på kryss og tvers av USA ved hjelp av tog. Ticket to Ride har senere utviklet seg til en hel serie av spill, og er for mange en god inngang til eurogames.
Niophis

Utseende

Middelsstore, lange og tynne, brunlige trebukk. Antennene er tynne og en del lengre enn kroppen. Pronotum er tønneformet, dekkvingene parallellsidige og mer eller mindre tilspisset ytterst. Beina er forholdsvis lange, lårene litt fortykkede.

Levevis

Larvene lever i død ved, mest av løvtrær.

Utbredelse

Slekten er utbredt i Mellom- og Sør-Amerika.
Wang Yangming

Wang Yangming (kinesisk: 王陽明, pinyin: Wáng Yángmíng; født 1472 i Yuyao ved Ningbo i Zhejiang i Kina, død 1529), også kalt Wang Shouren, var en filosof, mandarin, kalliograf og general i Ming-dynastiets Kina. Han regnes som en av neokonfucianismens mest ledende filosofer, nesten på høyde med Zhu Xi (1130–1200) fra Song-dynastiets tider. 
Han forkastet Zhu Xis rasjonalistiske dualisme og forfektet det syn at menneskets erkjennelse av god og ondt og dermed av sin egen natur (av sin lǐ) var en medfødt egenskap slik at den ble klart for mennesket som ved spontan inngivelse. Denne skoleretning innen neokonfucianismen er blitt gitt merkelappen den idealistiske skole eller yangmingismen (i motsetning til den rasjonalistiske skole).
Wang Yangmings tenkning om spontan inngivelse, eller medfødt viten, skulle påvirke japanske filosofer som Motoori Norinaga og samuraietikken.
I tett tilknytning til tanken om medfødt viten stod Wangs innstillng til handlinger. Innsikt i det gode skulle naturlig føre til god handling. Som eksempel anførte han barnlig pietet: Et barns hedring av foreldrene er ikke avhengig av hva foreldrene gjør eller av deres egenskaper, men er allerede nedlagt i menneskets hjerte og trenger seg derfor frem til virkeliggjørelse.
Aarre Merikanto

Biografi

Merikanto studerte musikk i Helsingfors (1911), i Leipzig (1912-1914) og i Moskva (1916-1917). Hans lærere var Erkki Melartin i Helsingfors, Max Reger i Leipzig og Sergei Vasilenko i Moskva. I 1937 ble han lærer i musikkteori og komposisjon på Sibeliusakademiet og i 1951 ble han professor der.

Produksjon

Fra begynnelsen komponerte Merikanto i romantisk stil, men med tiden beveget han seg over i en mer moderne atonal stil. Han har skrevet symfonier, operaer, fiolinkonserter, orkesterverker,  klaverkonserter, cellokonserter og sanger.
Clisithera

Utseende

Middelsstore, brede, brunrøde bladbiller. Antennene er tynne og svarte. Pronotum er rundet, noe smalere enn de jevnbrede dekkvingene. Oversiden er fint og tett punktert.

Levevis

Både larvene og de voksne (imago) er planteetere.

Utbredelse

Arten er kjent fra Panama i nord til Bolivia i sør.
Alaskas flagg

Alaskas flagg ble antatt 2. mai 1927, da Alaska var et territorium. Alaska ble først i 1959 USAs 49. delstat.
Flagget kom til gjennom en konkurranse der skoleelever sendte inn forslag. Det kom inn 142 forslag og den 13-årige, halvt svenske Benny Benson vant med et blått flagg med åtte gule stjerner på. Benson forklarte blåfarge i flagget ved å vise til at blått står for himmelen og for blomsten forglemmegei. Sju av stjernene utgjør Karlsvognen og den åttende og største er Polarstjernen. Dette forklarte Benson med at Karlsvognen symboliserer styrke, mens Polarstjernen representerer Alaskas framtid.
Polarstjernen som symbol gjenfinnes i to andre nordlige delstaters flagg: Minnesota og Maine.